作者：杨泽民
词牌/韵律：兰陵王

paragraphs: 翠竿直。
一叶扁舟漾碧。
澄江上、几度啸日迎风，怡怡钓秋色。
渔乡共水国。
都属沧浪傲客。
烟波外，风笠雨蓑，才掷丝纶便千尺。
飘然去无迹。
恣脚扣双船，帆挂轻席。
盈钩香饵鱼争食。
更拨棹葭岸，放篙菱浦，才过新栅又旧驿。
占江南江北。
堪恻。
利名积。
算纵有豪华，难比清寂。
须知此乐天无极。
有一斗芳酒，数声横笛。
芦花深夜，半醉里、任露滴。